|  |  |
| --- | --- |
| Referat | |
| **Emne:** | Uddannelsesrådsmøde |
| **Dato og tidspunkt:** | 19. december 2019, kl. 13.00 – 15.30 |
| **Sted:** | Comenius |
| **Deltagere:** | Bjarne le Fevre Jakobsen, Catherine E. (Rineke) Brouwer,  Ella Mølgaard, Esben Nedenskov Petersen, Finn Wiedemann,  Flemming Smedegaard, Heidi Hilarius-Kalkau Philipsen,  Herdis Toft, Karen Hvidtfeldt, Kasper Grotle Rasmussen,  Kristine Kjærsgaard, Kirstine Sinclair, Marianne Ankjær,  Mette Lund Kristensen, Moritz Schramm, Søren Wind Eskildsen,  Lars Grassmé Binderup, Uwe Kjær Nissen, Jens Jørgen Hansen,  Annette Svaneklink Jakobsen, Adam Paulsen, Tim Jensen,  Niels Peter Skou, Marius Folden Pedersen, Katrine Sofia Lind.  Fra SDU RIO deltog Kim Bæksgaard Hansen og Stine Pilsmark  Kaldahl |
| **Afbud fra:** | Bodil Stilling Blichfeldt, Claus Schatz-Jakobsen, Jane Hjarl Petersen,  Lars Frode Frederiksen, Peter Hobel, Toke Riis Ebbesen,  Thomas Ærvold Bjerre, Heidi Hansen, Margrethe Hansen Møller,  Torben Spanget Christensen, Robb Mitchell, Gamze Malene Sahin,  Hans-Christian Jensen, Marius Folden Pedersen, Adam Paulsen |
| **Fra administrationen** | Rie Troelsen, Lotte Bloch, Rune Mastrup Lauridsen,  Lone L. Pedersen, Ingelise Nielsen, Lone Granhøj, Mette Marburger. |

Lars Grassmé Binderup bød velkommen til mødet og indledte med at tilføje et ekstra kort punkt på dagsordenen:

**Dimensionering – kort punkt**

Lars Grassmé Binderup informerede om, at der vil komme en revideret version af den ministerielle dimensioneringsmodel i 2020, men at der endnu ikke er viden om, hvad den reviderede version kommer til at betyde for det humanistiske område.

Ministeren har officielt opfordret til, at universiteterne tager et kritisk blik på deres optag. Her håber SDU på, at den egendimensionering, som SDU allerede har foretaget i de senere år, vil blive godskrevet, og at der derfor ikke skal foretages omfattende yderligere dimensionering på SDU.

Humaniora dimensionerer i 2020 yderligere 40 pladser på BA: Fem pladser hver på Religionsstudier, Filosofi, Amerikanske studier, Dansk, Historie, Engelsk, Medievidenskab samt Designkultur/Designkultur og økonomi. Han bemærkede, at det især var gymnasiefagene, der er blevet ramt af dimensionering denne gang, hvilket skyldes, at de har oplevet en meget stor stigning i de seneste ledighedstal.

Mere end halvdelen af de bortdimensionerede pladser er samtidig pladser, som vi ikke forventer at kunne fylde alligevel på grund af manglende søgning og/eller det er pladser, som ellers ville være blevet fyldt af ansøgere med lav prioritet eller kun i 2. runde.

På spørgsmålet om, hvorvidt vi kan forstå udmeldingen således, at vi forventer at undgå en yderligere mere omfattende dimensionering, svarede Lars Grassmé Binderup, at det endnu står hen i det uvisse. Men han fastholdt, at det – hvis SDU får godskrevet egendimensioneringen – kan vise sig at have været en fordel for SDU, at vi har egendimensioneret i tide, da dette kan hjælpe vores ledighedstal fremadrettet.

Lars Grassmé Binderup tilføjede, at det egentlige problem efterhånden *ikke* er dimensioneringen, men søgningen til de humanistiske uddannelser. Han frygter, at potentielle studerende er blevet og i stigende grad vil blive skræmt væk fra at søge optagelse på de humanistiske uddannelser.

Lars Grassmé Binderup afsluttede punktet ved at tilføje, at fremtidens (forsigtige) prognose for antal dimittender i år 2024, vil være omkring 50 % af antallet af dimittender i år 2016.

**Ad. 1. Opfølgning på mødet den 30. oktober 2019**

Ingen bemærkninger

**Ad. 2. Employabilitet i undervisningen**

Lars Grassmé Binderup indledte punktet med at informere om, at dimittender fra HUM til stadighed har svært ved at komme i job ved 4.-7. kvartal, efter de er dimitteret fra SDU.

Han bemærkede, at det ikke ser ud til, at ledighedstallene ændrer sig væsentligt over tid. Der er ingen relation at finde imellem antal (flere/færre) dimittender og procentsatsen for ledighed - ledighedstallet for humanistiske dimittender ligger stabilt på ca. 18-20%.

Hertil blev det kommenteret, at det er problematisk, at studerende ofte bliver forsinket på deres studie, netop på grund af de ting, der gør dem employable – fx relevant studiearbejde.

Lars Grassmé Binderup informerede desuden om, at man nu kan finde sin egen uddannelses ledighedstal (samt andre nøgletal) på sitet ’Teams’ – platformen hvor materialet for uddannelsesberetning 2020 er tilgængeligt. Desværre er der ikke længere mulighed for at sammenligne SDU’s tal med de andre universiteters tal.

Hertil blev der kommenteret, at en reduktion af optaget er meget problematisk, da det er universitetets eneste uddannelsesindkomst. Det er desuden vanskeligt at acceptere en dimensionering, der ikke kun kommer fra politisk side, men også fra universitetets egen side.

Herefter holdt Marianne Ankjær oplæg, hvor hun fortalte om hendes erfaringer ved arbejdet med employabilitet på SNIKS-studierne i Kolding i samarbejde med SDU RIO. Stine Pilsmark Kjeldal fra SDU RIO bidrog med hendes erfaringer om, hvordan SDU RIO har understøttet studierne, og hvilke konkrete tiltag de kan hjælpe andre studier med fremadrettet. Marianne Ankjær udtrykte stor tilfredshed med samarbejdet med SDU RIO. Oplægget i sin fulde længde findes som Pdf-dokument, uploadet ved bilag under dokumenter [her](https://syddanskuni.sharepoint.com/sites/humur/Shared%20Documents/Forms/AllItems.aspx?RootFolder=%2Fsites%2Fhumur%2FShared%20Documents%2F19%2D12%2D2019&FolderCTID=0x012000EEFD072736A1624EA15AEB06DAAFABD4).

På spørgsmål fra Uwe Kjær Nissen om, hvorvidt de havde oplevet om studerende manglede tid til det, svarede Marianne Ankjær at de ikke havde oplevet nogle problemer med dette.

Flemming Smedegaard bemærkede desuden, at man på IVK-uddannelserne på nuværende tidspunkt arbejder med faget ’HRM i praksis’ – her stilles en konkret HR-opgave (i samarbejde med RIO), og de studerende er meget positive over for denne arbejdsform.

Lars Grassmé Binderup opfordrede alle studier til at se på, om der er mulighed for at lave aktiviteter, hvor fx dimittender kommer og deltager i undervisningen, bistår med case opgaver el.lign., for på denne måde at inkludere employabilitetsindsatsen i undervisningen, samt vise dimittenderne som rollemodeller for nuværende studerende.

Lars Grassmé Binderup mindede om, at der er inspiration at hente i employabilitetsguiden (se oplæg vedlagt i dokumenter [her](https://syddanskuni.sharepoint.com/sites/humur/Shared%20Documents/Forms/AllItems.aspx?RootFolder=%2Fsites%2Fhumur%2FShared%20Documents%2F19%2D12%2D2019&FolderCTID=0x012000EEFD072736A1624EA15AEB06DAAFABD4)) og på hjemmesiden <http://employabilitet.sdu.dk/>, samt at der stadig er mulighed for at søge employabilitetspuljen – kontakt Projektleder Caroline Zoffmann Jessen på adressen [czj@sdu.dk](mailto:czj@sdu.dk)

Lars Grassmé Binderup takkede Marianne Ankjær og Stine Pilsmark Kjeldal for deres fine oplæg.

**Ad. 3. Opfølgning på høringer i studienævnene**

- Høring I Valgfag/karriereprofilfag om digital humaniora

- Høring II Fælles regler for tilstedeværelse

**Høring I: Valgfag/karriereprofilfag om digital humaniora**

Lars Grassmé Binderup orienterede om, at der på nuværende tidspunkt stort set ikke findes tilbud til studerende, der måtte ønske at udvikle kompetencer i retning af digital humaniora/humanistisk programmering.

Han understregede, at vi på længere sigt bør arbejde på at få disse kompetencer ind i de enkelte fag/kurser, hvor de passer naturligt ind i faglighederne, men det er fakultetets vurdering, at vi skal have et tilbud op at stå nu – så vi har noget til de nuværende studerende, og så vi kan få de første erfaringer på område.

Lars Grassmé Binderup informerede yderligere om, at fakultet er med i en succesfuld national ansøgning baseret på AU til ministeriets digitaliserings pulje – angående digitale kompetencer inden for gymnasiefagene (i første omgang Dansk, Historie og Engelsk). Han pointerede desuden, at SDU selv afsætter midler under universitetets digitaliseringsstrategi til digital kompetenceudvikling.

Alle høringssvar findes i ’Bilag 1 – Høringssvar vedr. nyt kursus i digital humaniora’ under dokumenter [her](https://syddanskuni.sharepoint.com/sites/humur/Shared%20Documents/Forms/AllItems.aspx?RootFolder=%2Fsites%2Fhumur%2FShared%20Documents%2F19%2D12%2D2019&FolderCTID=0x012000EEFD072736A1624EA15AEB06DAAFABD4).

Det er ønskværdigt, at undervisere fra HUM samarbejder med folkene fra IMADA om at tilrettelægge det nye karriereprofilfag. Det er af stor vigtighed, at underviserne på faget har kendskab til de humanistiske uddannelser og forstår de særlige forudsætninger, de humanistiske studerende har. Lars Grassmé Binderup foreslog desuden, at en underviser fra IMADA deltager på et kommende uddannelsesrådsmøde for at fortælle om, hvordan undervisningsforløbet kunne tilrettelægges.

Lars Grassmé Binderup understregede, at fakultetet ønsker, at man kommer i gang med arbejdet hurtigst mulig.

Bjarne le Fevre pointerede, at han og Claus Schatz-Jakobsen vil henvende sig til Lars Grassmé Binderup først i det nye år for videre drøftelse af arbejdet men det nye AU-baserede projekt.

En studieleder foreslog, at der kunne oprettes et kursus i et format, der minder om videnskabsteorikurserne, hvor man kunne undervise i/formidle en slags faglige værktøjskasser. Fx et kursus der indeholder en del I, der dækkede allround og en del II der var mere fagligt specialiseret til det enkelte studie.

En anden studieleder bemærkede desuden, at det er deres erfaring, at aftagerpanelerne efterspørger disse digitale praksiskompetencer hos de studerende. Det kunne være nærliggende at benytte et eller flere af medlemmerne af aftagerpanelerne som gæsteforelæsere, opfordre dem til at stille en eller flere case opgaver til de studerende eller komme med praksiseksempler fra deres eget arbejdsliv.

**Høring II: Fælles regler for tilstedeværelse**

Lars Grassmé Binderup informerede om, at der i øjeblikket er en høring ude omkring undervisningsdeltagelse med deadline 10. januar 2020. Regelsættet skal skabe en fælles forståelse af, hvad der forstås ved fx 80 % tilstedeværelse, samt hvordan tilstedeværelsen registreres.

En studieleder kommenterede, at det var vigtigt, at det tydeliggøres, hvordan de 80 % udregnes. De studerende skal helst opleve, at der er ensartethed alle steder. Mens en enkelt studieleder ytrede, at vedkommende ikke havde oplevet, at der var problemer med registrering af de studerendes fravær, men at systemet fungerer, som det skal.

Fakultetet lægger op til, at underviser selv afgør i tvivlstilfælde, om der skal registreres fravær, således at praksis passer ind i undervisningen.

Hvis den studerende ikke lever op til tilstedeværelseskravet, skal der være angivet en mulighed for at bestå eksamen på anden vis, fx ved at skrive en opgave el.lign.

Lars Grassmé Binderup mindede mødedeltagerne om den såkaldte ’Litteraturvidenskabs-model’. Her kommer den studerende op i et standardpensum ved fuld tilstedeværelse. Hvis ikke de har 80 % tilstedeværelse, bliver de eksamineret i forhøjet pensum.

Opsamling på spørgsmål:

- Hvad svarer 80% tilstedeværelse til i forhold til 13 undervisningsgange/ 26 timer/ 39 timer/ 52 timer etc.? Her rundes ned til hele timetal.

- I forhold til undervisningsgange/lektioner. Her tælles en undervisningsgang som én enhed, og ikke som to ved 2x45 minutter.

- Såfremt der er studerende, der ankommer med forsinkelse (ved fx forsinkelse i den offentlige trafik): Her vurderer underviser, om de skal registreres som fraværende (ud fra sund fornuft).

- Studieleder informerer undervisere om proceduren.

**Ad. 4.** **Uddannelse og aflønning af tutorer ved studiestart 2020**

Lars Grassmé Binderup mindede om, at uddannelse og aflønning af tutorer ved studiestart 2020 blev drøftet på sidste uddannelsesrådsmøde. Drøftelsen er nu mundet ud i et nyt og moderniseret koncept fra fakultetet. De eksakte justeringer i konceptet findes i ’Bilag 2 – Koncept for Bachelorstudiestart 2020’. Sammenligningen af, hvordan tutorer honoreres før og efter justeringen, findes i ’Bilag 3 – Beregning tutorer (studiestart)’ [her](https://syddanskuni.sharepoint.com/sites/humur/Shared%20Documents/Forms/AllItems.aspx?RootFolder=%2Fsites%2Fhumur%2FShared%20Documents%2F19%2D12%2D2019&FolderCTID=0x012000EEFD072736A1624EA15AEB06DAAFABD4).

De afgørende punkter er, at stillingsopslag samt aflønning nu sker fra fakultetets side, samt at aflønning nu skal foregå som engangshonorar og ikke timeløn. Der er derudover nu lagt op til, at der er en samlet pulje penge til hver uddannelse, hvorfra uddannelsen selv kan ansætte et passende antal tutorer for hvert studie, se bilag 3 for udregninger for de forskellige studier. Rune Mastrup Lauridsen opfordrede til, at man honorarmæssigt sondrer mellem de tutorer der koordinatorer, planlægger samt deltager i studiestartsaktiviteterne, og de tutorer, der blot deltager i og faciliterer aktiviteterne.

Flere studieledere udtrykte støtte til løsningen med puljen, hvor man selv udvælger, hvor mange tutorer studiet har behov for, men påpegede samtidig vigtigheden i, at den faglig studiestart skal udvikles ved fagmiljøet selv.

En anden studieleder bemærkede, at han havde gode erfaringer med ’frihed under ansvar’, og brugen af én koordinator der har overblikket og ansvaret for studiestarten.

En studieleder kommenterede, at han var positiv i forhold til aflønningsmetoden, og påpegede i øvrigt at det ikke er tilrådeligt at have en faglig vejleder som tutor. Det vil øge det faglige engagement hos flere studerende, hvis der *ikke* er overlap imellem disse to stillinger. Lars Grassmé Binderup svarede hertil, at fakultetet ikke vil forbyde, at faglig vejleder også er tutor, men at det er op til den enkelte studieleder at vurdere, hvem det er hensigtsmæssigt at ansætte.

Fakultetet og studievejledningen opfordrer desuden kraftigt studielederne til at opmuntre deres tutorer til at deltage i vejledningskurserne.

En studieleder kommenterede, at det desuden er af stor vigtighed at VIP-mentorer følger op på studiegrupper. Lars Grassmé Binderup mindede om, at ansøgninger omkring VIP-mentorer kan sendes til fakultetet. Såfremt man før har søgt, kan man genansøge fakultetet om dette. En genansøgning kan være meget kort – i form af en kort positiv evaluering af det tidligere forløb.

Lone Granhøj påpegede, at det vigtigt at notere sig, at fakultetet kun står for at tildele puljepenge og ikke timer i forhold til VIP-mentorer.

**Ad. 5. Drøftelse af evaluering af studiefremdrifts-reformen**

Lars Grassmé Binderup orienterede om, at SDU har evalueret udmøntningen af studiefremdriftsreformen og har foreløbigt følgende bemærkninger:

Studiefremdriftsreformen har virket og har nedbragt studietiden betydeligt. Øvrige overvejelser:

* Der er tilfredshed med indførelsen af 1. årsprøven, indførsel af tidsgrænsereglerne for både bachelor og kandidatuddannelserne samt tilmelding til fag og prøver.
* Perioden for skift af valgfag ønskes øges til 4 uger
* Forslag til omformulering af studieaktivitetsregel på bacheloruddannelserne: 60 ECTS efter to år, 120 ECTS efter tre år, 180 ECTS efter fire år.
* Studieaktivitetsreglen afskaffes på kandidatuddannelserne.
* Mindstekrav om minimum én bestået aktivitet om året bør genindføres.

En studieleder kommenterede, at vedkommende gerne så perioden for skift af valgfag nedsat, gerne til to uger. Underviser vil gerne have de studerende med fra start. Hvis perioden øges til fire uger, taber man fagligheden.

En studieleder kommenterede i forhold til frameldelse eller skift af valgfag, at det ville være ønskværdigt, at studerende kunne framelde sig et kursus, hvis det var for vanskeligt at bestå. Der findes konkrete eksempler på studerende fra humaniora her skifter fra fx erhvervsøkonomiske kurser, på grund af kursets sværhedsgrad.

Lars Grassmé Binderup var enig i, at begge problemstillinger er vigtige. Det er et stort problem, hvis studerende fanges på valgfag, som de først sent erfarer, at de ikke er i stand til at bestå. Hvis de først dropper ud efter 4 uger, er det rigtige nok først at tage et erstatningsvalgfag i et senere semester, så de kan deltage fra start.

På spørgsmålet om hvorvidt minimum én årlig bestået aktivitet gælder på både BA og KA, svarede Lars Grassmé Binderup bekræftende.

Lars Grassmé Binderup mindede om, at der findes et godt redskab i forhold til at monitorere studerende, der er forsinkede (studietidsmatricen), og opfordrede alle til at bruge den.

**Ad. 6. Nyt fra de studerende**

Intet under dette punkt

**Ad. 7. Nyt fra studierne**

Intet under dette punkt

**Ad. 8. Nyt fra SDUUP**

Intet under dette punkt

**Ad. 9. Nyt fra fakultetet**

Lars Grassmé Binderup orienterede om, at Styrelsen for Institutioner og Uddannelsesstøtte ved et tilsynsbesøg har pointeret, at SDU har dårlige tal for studieintensitet. Han understregede, at vi skal genoverveje, om vi gør nok for, at de studerende er så aktive, som de bør være i forhold til at få de ECTS, de får? Det er et ønske fra både ministeriet og fra SDU’s rektorat – og fakultetet – at der følges op på dette.

Der henvises til figur 1 i Lars Grassmé Binderups præsentation, der findes i Bilag - (PowerPoint-slide nr. 18). Her ses de studerendes oplevede timeforbrug.

Der vil komme konkrete krav om opfølgning fra rektoratet senere. Punktet angående studieintensitet skal bl.a. optræde i alle uddannelsers handleplaner i forbindelse med Uddannelsesberetningerne 2020 – som de gjorde i 2018.

Der er i øjeblikket en høring hos studienævnene af et nyt tiltag fra fakultetet, hvor det i hver fagbeskrivelse præciseres, hvor mange arbejdstimer hvert kursus svarer til, samt hvoraf det også fremgår, at underviseren ved undervisningens start skal redegøre for en vejledende fordeling af arbejdsbelastningen på de forskellige typer af aktiviteter, jf. Humanioramodellen. Fakultetet afventer tilbagemelding fra studienævnene.

En studieleder spurgte til muligheden for en fælles pulje/samlet katalog over mere konkrete målrettede tiltag. Fakultetet overvejer dette tiltag efter høringsfristen.

**Verdensmålene – og filosofikum**

Lars Grassmé Binderup informerede om, at den tværfakultære arbejdsgruppe, der arbejder med at udarbejde et filosofikum i de 17 verdensmål, har besluttet at udskyde det videre arbejde til 2021. (Det er efter mødet besluttet, at der skal køre piloter på alle fakulteter allerede i 2020).

**Reform af censorkorps:**

Lars Grassmé Binderup informerede kort om, at reformen af censorkorps desværre er forsinket, men med fokus på øget kvalitet, arbejdes der på, at de nuværende antal på ca. 50 korps reduceres. Der afholdes møder i det nye år med udvalgte censorkorps for at afsøge, om der er mulighed for at oprette færre og større korps.

**International studiestart**

Lars Grassmé Binderup informerede om, at der er udkommet en ny evaluering af den internationale studiestart. Denne rapport viser stor tilfredshed med studiestarten. På nuværende tidspunkt er dette et samarbejde mellem HUM og NAT, og på et spørgsmål om hvorvidt det var muligt at skelne imellem svar fra de forskellige fakulteter og uddannelser i evalueringen, svarede Rune Mastrup Lauridsen, at det *er* muligt.

På spørgsmålet om hvorvidt studievejledningen på HUM også arbejder med de studerende, der er på udvekslingsophold, svarede Rune Mastrup Lauridsen, at vejledningen primært beskæftiger sig med at vejlede de studerende om deres forskellige valgmuligheder (fx at tage på udvekslingsophold), men ikke med at vejlede studerende, der *er* på udvekslingsophold.

Der var et forslag fra en studieleder, om det kunne være muligt at oprette en pulje med midler til at understørre en international studietutor, der kan hjælpe og motivere de studerende, der overvejer at tage på udlandsophold. Hertil understregede Ella Mølgaard, at det som oftest er de faglige vejledere, der informerer de studerende ved studiestart og diverse forårsarrangementer på studierne. Herefter foregår kontakten mellem faglige vejledere og Ella Mølgaard som er international koordinator.

**Ad. 10. Eventuelt**

Intet under dette punkt

Lars Grassmé Binderup takkede afslutningsvis for det gode fremmøde og ønskede alle deltagere en glædelig jul.

Med venlig hilsen

Mette Marburger

AC-Fuldmægtig